**Ўзбекистон автомобиль йўллари давлат қўмитасининг**

**маърузаси**

 Ассалому алайкум хурматли анжуман қатнашчилари!

Бугунги кунда Республика автомобиль йўлларининг умумий узунлиги **184 минг** км дан кўпроқни ташкил этади. Жумладан:

 Умумфойдаланувда бўлган автомобил йўллар тармоғи - **42695км;**

 Минтақавий автомобиль йўллари (ички хўжалик автомобиль йўллари, шахар, шахар типидаги посёлкалар, қишлоқ ва туман марказлари кўчалари)-**116560км**;

 Идоравий инспекторлик йўллари тармоғи – **24750км** ни ташкил этади.

Республикадаги умумий фойдаланишда бўлган автомобил йўллари тармоғи ўз навбатида Халқаро ахамиятдаги (3981км), давлат ахамиятидаги (14105км) ва махаллий ахамиятдаги автомобил йўллари (24609км) га бўлинадилар.

Жорий йилнинг 14 феврал куни хурматли президентимиз томонидан “Йўл хўжалиги бошқариш тизимини янада такомиллаштириш чора-тадбирлари тўғрисида” ги фармони қабул қилингунга қадар республикадаги мавжуд автомобил йўлларини қуриш ва таъмирлаш ишларига Республика йўл жамғармаси ҳамда маҳаллий хокимиятлар тизимидаги Ягона буюртмачи хизмати инжиниринг компаниялари ва туман ободонлаштитриш бошқармалари буюртмачилик вазифасини амалга ошириб келарганлар. Фақатгина умумийфойдаланишдаги автомобил йўлларини жорий таъмирлаш ва сақлаш ишларига “Ўзавтойўл” ДАК тизимидаги ташкилотлар буюртмачи вазифасини бажарар эди.

Минтақавий автомобил йўлларига ҳар бир туман ободонлаштириш бошқармаси буюртмачи ролини бажариб ўз техник сиёсатини юритар эди бундай буюртмачилар сони республика бўйича 198 тани ташкил этган.

 Бу эса ўз навбатида лойиҳалаштириш, қуриш ва таъмирлаш ишларида номутаносиб бўлган сиёсатни юритилишига ва ўз навбатида йўллар сифати ёмонлашишига хамда унинг нархларининг кескин фарқланишига олиб келган. Шунингдек ушбу корхоналарда йўлсоз мутахасислар етишмовчилиги тизимни бошқарилишида салбий таъсир қилган.

 Мазкур фанмонга қадар Республикада 190 дан ортиқ йўл эгалари бўлиб, булар туман ва шаҳар ҳокимлари, “Ўзавтойўл” ДАК ва бошқа мутассади идора ва вазирликлардир.

 Лойиҳа-смета ҳужжатларини 70 дан ортиқ лойиҳа ташкилотлари бажариб келган бўлиб, буларнинг аксар қисмида йўл соҳасида тажрибаси деярли бўлмаган.

Пудрат ишларида 300 дан ортиқ йўл соҳасида тажриба, салоҳиятга эга бўлмаган пудратчи ташкилотлар иш юритганлар, бу эса тўғридан тўғри йўл қурилиш ва таъмирлаш сифатига салбий таъсир кўрсатиб келган.

Автомобиль йўлларини лойиҳалаштириш, қуриш ва фойдаланиш жараёнига комплекс ёндашиш ва уни самарали бошқариш тизимини яратиш хамда лойиҳалаш ва қурилиш ишларини сифатини ошириш шунингдек, тўлақонли буюртмачи хизматини яратиш мақсадида хурматли Президентимиз томонидан йўл хўжалик тизимини янада такомиллаштириш чора-тадбирлари тўғрисида фармон қабул қилинди.

 Бу фармонга асосан “Ўзавтойўл” давлат акциядорлик компанияси негизида янги Ўзбекистон Республикаси давлат автомобиль йўллари қўмитаси ташкил этилди.

 Ушбу фармонга асосан йўл тизимида ягона техник сиёсатни юритувчи орган бу автомобиль йўллари давлат қўмитаси этиб белгиланди. Қўмитанинг қошида ягона буюртмачи тизими яратилиб Республикада таъмирланаётган ҳамда қурилаётган йўлларга ягона буюртмачи ташкилот этиб белгиланди.

Умумфойдаланувдаги автомобиль йўллари ҳамда Минтақавий автомобиль йўлларини қуриш, реконструкиция қилиш ва таъмирлаш бўйича лойиҳачи ташкилотлар - “Йўл лойиҳа бюроси” МЧЖ ва “Боштранслойиҳа” АЖ белгиланди.

 Ушбу қўмита эндиликда Республикадаги барча автомобиль йўлларини техник сиёсатини олиб бориб, унинг техник ҳолатига жавоб беради. Бу эса ўз навбатида қурилаётган йўлларимиз сифати ва ҳолатига ижобий таъсир кўрсатиш билан бирга тизимни янги босқичларга чиқилишига ёрдам беради.

Ўзбекистон Республикаси Президентининг (*2009 йил 22 апрелдаги “2009-2014 йилларда Ўзбекистон миллий автомагистралини реконструкция қилиш ва ривожлантириш чора-тадбирлари тўғрисида” ПҚ-1103 сонли ҳамда 21 декабрь 2012 йилдаги “2011-2015 йилларда инфратузилмани, транспорт ва коммуникация қурилишини ривожлантиришни жадаллаштириш тўғрисида”ги ПҚ-1446*) Қарорларига асосан бугунги кунда Ўзбекистон миллий автомагистрали қурилиши давом этмоқда. Миллий магистралнинг умумий узунлиги 2755 км ни ташкил этади. 2017 йилда магистралнинг 181,7км қисми битказилиб фойдаланишга топширилиши кўзда тутилган.

2017 йилда умумфойдаланишдаги автомобиль йўлларини қуриш, қайта қуриш ва тўла таъмирлаш дастури бўйича 2017 йилда **260 км** йўлда қуриш ва қайта қуриш ишлари бажарилса, **332 км** йўлда тўла таъмирлаш ишлари олиб борилади. Бу иш турлари учун жаъми **1334.0 млрд** сўм пул маблағи ажратилган.

Ўзбекистон Республикаси Президентининг 2017 йил 14 февралидаги "2017-2018 йилларда минтақавий йўлларни ривожлантириш дастури тўғрисида"ги ПҚ 2775-сон қарорига асосан ички хўжалик автомобиль йўллари, шаҳарлар, шаҳар посёлкалари, қишлоқ ва овуллар кўчаларини тўла ва жорий таъмирлаш Дастури бўйича 2017 йилда 2700 км минтақавий автомобил йўлларини таъмирлаш ва қуриш режалаштирилган бўлиб, бунинг учун 326,01 млрд сўм ажратилган. Бу республикамиздаги 3853 та кўча таъмирланади дегани. 2018 йилда эса 2750 км йуллар таъмирланиши режалаштирилган.

Албатта юқорида айтиб ўтилган объектларни қуриш ва таъмирлашда энг аввало йўл сифатини оширишга асосий эътибор қаратилмоқда. Буларга кўра олдимизга қўйилган асосий режалар қуйидагича:

* Ишлаб чиқарилаётган тайёр маҳсулотлар (асфальтобетон, цементобетон, темир-бетон махсулотлари) ва қурилиш материалларининг сифатини ошириш учун мавжуд ишлаб чиқариш қувватларини капитал таъмирлаш ва босқичма-босқич янгилаб бориш;
* Йўл қурилиш ва таъмирлаш ишларида бор техникаларни таъмирлаб, замонавий йўл қурилиш техникаларини харид қилишни жадаллаштириш;
* Йўл қурилиш ва таъмирлаш ишлари сифатини назорат қилиш мақсадида “Давархитектназорат” инспекцияси билан бирга, муқобил ва мустақил лабораторияларни жалб этиб, сифат бўйича назоратни кучайтириш.

Шунингдек йўл қурилишда сифат даражасини ошириш мақсадида янги техналогиялар тайёрланиб соҳага тадбиқ қилинмоқда, жумладан:

* Автомобиль йўлларининг асослари М-75 ва М-200 маркали босиб зичланадиган бетондан қуриш бўйича тажриба синовдан ўтказилиб, амалиётга тадбиқ этилди. Мазкур йўналишда тегишли меъёрий ҳужжатлар ишлаб чиқилиб, Давлат архитектура ва қурилиш қўмитаси томонидан тасдиқланди.
* Автомобиль йўлларининг ажратиш минтақаларида ва баланд кўтармаларда ўрнатиладиган темир-бетон тўсиқлар ўрнига маҳаллий ишлаб чиқарувчилар томонидан металл баръер тўсиқлар ўрнатилиши йўлга қўйилмоқда.
* Автомобиль йўлларини қуриш, қайта қуриш ва таъмирлашда йўл қопламаларини ёриқга чидамлилик ва мустахкамлигини ошириш мақсадида геотўрлар, геомембраналар ва геотекстиллардан фойдаланиш йўлга қўйилди.

2017 йилнинг биринчи чорагида ҳам қўмита томонидан бир қанча ишлар бажарилиб, фойдаланишга топширилди. Бугунги кунга қадар:

* Инвестиция дастури бўйича 59,7 млрд. сўмлик реконструкция ишлари амалга оширилди;
* Капитал таъмирлаш дастури бўйича 9,4 млрд. сўмлик қурилиш ва таъмирлаш олиб борилди;
* Жорий таъмирлаш ва сақлаш ишлари бўйича эса 195,3 млрд. сўмлик миқдоридаги ишлар бажарилди.
* 710 километрдан ортиқ умумий фойдаланувдаги автомобиль йўлларини жорий таъмирлаб ҳолати яхшиланди.
* 1255,6 км минтақавий йўллар таъмирланди.

Шунингдек айни кунларда қўмита таркибига кирувчи ташкилотлар томонидан Тошкет шаҳридаги 23 та кўчада тўла таъмирлаш ишларини олиб бормоқдалар.

Жумладан Шукур Бурхонов, Талабалар, Мойқурғон ва Мухбир кўчаларида қурилиш ишлари якунланди. Қолган кўчаларда ишлар давом этмоқда.

**Эътиборингиз учун рахмат.**

**Қўмита раиснинг ўринбосари бош-мухандис:**

**О. Адиловнинг маърузаси**